ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԱՅԻՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1**. 2004 թվականի նոյեմբերի 9-ի Հայաստանի Հանրապետության աշխատանքային օրենսգրքի (այսուհետև՝ Օրենսգիրք) 85-րդ հոդվածը լրացնել հետևյալ բովանդակությամբ նոր 4-րդ մասով.

«4.Կնքված աշխատանքային պայմանագրերը, ինչպես նաև դրանց անբաժանելի մաս հանդիսացող փաստաթղթերի օրինակները մուտքագրվում են աշխատանքային պայմանագրերի և աշխատանքի ընդունման մասին անհատական իրավական ակտերի հաշվառման և աշխատանքային պայմանագրերի կնքման էլեկտրոնային հարթակ՝ սույն օրենսգրքի 102.1-ին հոդվածով սահմանված կարգով:»:

**Հոդված 2․** Օրենսգիրքը լրացնել հետևյալ բովանդակությամբ նոր 13.1-ին գլխով.

«**Գ Լ ՈՒ Խ 13.1**

***ԱՇԽԱՏԱՆՔԱՅԻՆ ՊԱՅՄԱՆԱԳՐԵՐԻ ԵՎ ԱՇԽԱՏԱՆՔԻ ԸՆԴՈՒՆՄԱՆ ՄԱՍԻՆ ԱՆՀԱՏԱԿԱՆ ԻՐԱՎԱԿԱՆ ԱԿՏԵՐԻ ՀԱՇՎԱՌՄԱՆ ԵՎ ԱՇԽԱՏԱՆՔԱՅԻՆ ՊԱՅՄԱՆԱԳՐԵՐԻ ԿՆՔՄԱՆ ԷԼԵԿՏՐՈՆԱՅԻՆ ՀԱՐԹԱԿԸ***

|  |  |  |  |
| --- | --- | --- | --- |
| |  |  | | --- | --- | | **Հոդված 102.1.** | **Աշխատանքային պայմանագրերի և աշխատանքի ընդունման մասին անհատական իրավական ակտերի հաշվառման և աշխատանքային պայմանագրերի կնքման էլեկտրոնային հարթակը ու հարթակի կիրառման սկզբունքները** |   1. Աշխատանքային պայմանագրերի և աշխատանքի ընդունման մասին անհատական իրավական ակտերի հաշվառման և աշխատանքային պայմանագրերի կնքման էլեկտրոնային հարթակը (այսուհետև՝ էլեկտրոնային հարթակ) տեղեկատվության և ենթակառուցվածքների ամբողջություն է, որն ապահովում է՝  1) գործատուի հետ աշխատանքային հարաբերությունների մեջ գտնվող յուրաքանչյուր աշխատողի՝ աշխատանքային պայմանագրի կամ աշխատանքի ընդունման մասին անհատական իրավական ակտի, ինչպես նաև դրանց անբաժանելի մաս հանդիսացող փաստաթղթերի օրինակների և դրանց վերաբերյալ տվյալների մուտքագրումը և օգտագործումը.  2) կողմերի էլեկտրոնային ստորագրությամբ աշխատանքային պայմանագրերի կնքումը.  3) աշխատանքային օրենսդրության պահանջների պահպանման նկատմամբ պատշաճ պետական վերահսկողության իրականացումը:  2. Էլեկտրոնային հարթակի կիրառման հիմնական սկզբունքներն են՝  1) աշխատողի և գործատուի աշխատանքային հարաբերությունների թափանցիկության ապահովումը.  2) աշխատանքային օրենսդրության պահանջների պահպանման նկատմամբ մոնիթորինգի արդյունավետության զարգացումը.  3) էլեկտրոնային հարթակից սույն օրենսգրքով սահմանված կարգով օգտվելու իրավասություն ունեցող անձանց համար՝ էլեկտրոնային հարթակում առկա տվյալների և իրենց լիազորությունների շրջանակներում իրազեկման ենթակա տեղեկատվության ցանկացած պահի հասանելիությունը.  4) անձնական տվյալներ պարունակող տեղեկությունների գաղտնիության ապահովումը:  3. Էլեկտրոնային հարթակի կառավարումն իրականացնում է աշխատանքի պաշտպանության ոլորտում Հայաստանի Հանրապետության կառավարության քաղաքականությունը մշակող և իրականացնող պետական կառավարման համակարգի մարմինը:  4. Տեսչական մարմնին տրվում է էլեկտրոնային հարթակի տվյալներին հասանելիություն` սույն օրենսգրքի 33-րդ և (կամ) 262-րդ հոդվածներով նախատեսված վերահսկողությունը իրականացնելու նպատակով: Հայաստանի Հանրապետության կառավարության որոշմամբ այլ մարմիններին կարող է տրվել էլեկտրոնային հարթակի տվյալներին հասանելիություն այն ծավալով, որը անհրաժեշտ է տվյալ մարմնին օրենքով վերապահված լիազորությունները իրականացնելու համար:  5. Էլեկտրոնային հարթակում գործատուին և աշխատողին տրվում է էլեկտրոնային տեղեկատվության հասանելիության պատուհան (անձնական էջ): Մինչև տասնչորս տարեկան անձի մասնակցությամբ աշխատանքային հարաբերությունների ծագման դեպքում` էլեկտրոնային տեղեկատվության հասանելիությունը տրվում է ծնողներից մեկին կամ որդեգրողին կամ խնամակալին, ով ստորագրել է աշխատանքային պայմանագիրը:  6. Գործատուն էլեկտրոնային հարթակում մուտքագրում է իր հետ աշխատանքային հարաբերությունների մեջ գտնվող յուրաքանչյուր աշխատողի՝ աշխատանքային պայմանագրի կամ աշխատանքի ընդունման մասին անհատական իրավական ակտի (առկայության դեպքում նաև համապատասխան պաշտոնի անձնագրի կամ նկարագրի (աշխատատեղի նկարագրի)), ինչպես նաև դրանց անբաժանելի մաս հանդիսացող փաստաթղթերի օրինակները, որտեղ ներառվում են աշխատողի մասին անհատական տեղեկություններ, բացառությամբ սույն հոդվածի 7-րդ մասով սահմանված դեպքերի:  7. Պետական մարմիններում առանձին պաշտոնների վերաբերյալ տեղեկությունների հրապարակման սահմանափակումներով պայմանավորված, ինչպես նաև եթե աշխատողի աշխատանքային պայմանագրում կամ աշխատանքի ընդունման մասին անհատական իրավական ակտում և դրանց անբաժանելի մաս հանդիսացող փաստաթղթերում ներառվելիք` անձին վերաբերող տեղեկությունները օրենսդրությամբ սահմանված է որպես սահմանափակ օգտագործման ենթակա տեղեկություն, ապա Հայաստանի Հանրապետության կառավարության որոշմամբ կարող են սահմանվել տվյալ տեղեկությունները էլեկտրոնային հարթակ մուտքագրելու առանձնահատկություններ և (կամ) բացառություններ:  8. Էլեկտրոնային հարթակի միջոցով աշխատանքային պայմանագիրը կնքվում է սույն օրենսգրքի 85-րդ հոդվածով սահմանված՝ կողմերի էլեկտրոնային ստորագրությամբ աշխատանքային պայմանագրի կնքման դրույթներին համապատասխան, իսկ աշխատանքային պայմանագրի օրինակը էլեկտրոնային հարթակի տվյալների բազա է մուտքագրվում ինքնաշխատ եղանակով:  9. Աշխատանքի ընդունվելիս գործատուն պարտավոր է տեղեկացնել աշխատողին, իսկ մինչև տասնչորս տարեկան աշխատողների հետ կնքվող աշխատանքային պայմանագրերի դեպքում՝ ծնողներից մեկին կամ որդեգրողին կամ խնամակալին, որ աշխատանքային պայմանագիրը կնքվում է էլեկտրոնային հարթակի միջոցով և էլեկտրոնային պայմանագրի օրինակը էլեկտրոնային հարթակի տվյալների բազա է մուտքագրվելու ինքնաշխատ եղանակով: Եթե աշխատողը, իսկ մինչև տասնչորս տարեկան աշխատողների հետ կնքվող աշխատանքային պայմանագրերի դեպքում՝ ծնողներից մեկը կամ որդեգրողը կամ խնամակալը, չի ցանկանում պայմանագիրը կնքել էլեկտրոնային հարթակի միջոցով, ապա գործատուն պետք է օրենսդրությամբ սահմանված կարգով կնքի աշխատանքային պայմանագիրը կամ ընդունի աշխատանքի ընդունման մասին անհատական իրավական ակտը և անհրաժեշտ տվյալներն ու աշխատողի մասին անհատական տեղեկությունները մուտքագրի էլեկտրոնային հարթակ:  10. Գործատուն աշխատողին աշխատանքի ընդունելուց հետո, բայց ոչ ուշ, քան մինչև տվյալ աշխատողի կողմից աշխատանքը փաստացի սկսելու օրվան նախորդող օրվա ավարտը, իսկ աշխատանքի ընդունելու օրն աշխատանքը փաստացի սկսելու դեպքում՝ մինչև աշխատանքի ընդունելու օրվա ժամը 16:00-ը՝ էլեկտրոնային հարթակ է մուտքագրում սույն հոդվածի 6-րդ մասով նախատեսված տվյալներն ու աշխատողի մասին անհատական տեղեկությունները:  11. Հանրային պաշտոն զբաղեցնող անձանց և հանրային ծառայողների անձնական գործերը «Հանրային ծառայության մասին» օրենքի 17-րդ հոդվածի 2-րդ մասով սահմանված կարգով էլեկտրոնային եղանակով վարելու դեպքում սույն հոդվածի 6-րդ մասով նախատեսված տվյալները էլեկտրոնային հարթակ են մուտքագրվում համապատասխան աշխատակցի անձնական գործի ձևավորվելուց հետո մեկ աշխատանքային օրվա ընթացքում՝ անձնական գործից տվյալները էլեկտրոնային հարթակի տվյալների բազա փոխանցելու միջոցով:  12. Աշխատանքային պայմանագրում կամ աշխատանքի ընդունման մասին անհատական իրավական ակտում, ինչպես նաև դրանց անբաժանելի մաս հանդիսացող փաստաթղթերում ներառված պայմանների, էլեկտրոնային հարթակում ներառման ենթակա աշխատողի մասին անհատական տեղեկությունների փոփոխության կամ աշխատանքային պայմանագրի լուծման դեպքում գործատուն պարտավոր է մեկ աշխատանքային օրվա ընթացքում ապահովել տվյալների թարմացումը (տեղեկությունների մուտքագրումը) էլեկտրոնային հարթակում:  13. Էլեկտրոնային հարթակին ներկայացվող տեխնիկական պահանջները, վարման կարգը, տվյալների ու աշխատողի մասին անհատակ տեղեկությունների մուտքագրման և օգտագործման առանձնահատկություններն ու բացառությունները, էլեկտրոնային հարթակի տվյալներին հասանելիություն ունեցող մարմինների ցանկը սահմանում է Հայաստանի Հանրապետության կառավարությունը:»: |  |

**Հոդված 3.** **Եզրափակիչ մաս և անցումային դրույթներ**

1. Սույն օրենքն ուժի մեջ է մտնում 2023 թվականի հուլիսի 1-ից:

2. Սույն օրենքի գործողությունը տարածվում է պետական և տեղական ինքնակառավարման մարմինների, տարածքային կառավարման մարմինների, պետական գործառույթներով օժտված իրավաբանական անձանց, պետական կամ համայնքային ոչ առևտրային կազմակերպությունների և ինքնավար մարմինների (գործատուների) համար՝ 2023 թվականի հուլիսի 1-ից, իսկ այլ մարմինների (գործատուների) համար՝ անկախ նրանց կազմակերպական-իրավական և սեփականության ձևից՝ 2025 թվականի հունվարի 1-ից:

3. Գործատուն էլեկտրոնային հարթակում մուտքագրում է սույն օրենքի գործողությունը իր վրա տարածվելու պահի դրությամբ իր հետ աշխատանքային հարաբերությունների մեջ գտնվող յուրաքանչյուր աշխատողի՝ աշխատանքային պայմանագրի կամ աշխատանքի ընդունման մասին անհատական իրավական ակտի (առկայության դեպքում նաև համապատասխան պաշտոնի անձնագրի կամ նկարագրի (աշխատատեղի նկարագրի)), ինչպես նաև դրանց անբաժանելի մաս հանդիսացող փաստաթղթերի օրինակները և աշխատողի մասին անհատական տեղեկությունները սույն հոդվածի 2-րդ մասում սահմանված ժամկետները լրանալուց հետո՝ վեցամսյա ժամկետում:

4.Սույն օրենքի ընդունմամբ պայմանավորված` համապատասխան ենթաօրենսդրական իրավական ակտերն ընդունվում են սույն օրենքն ընդունվելուց հետո` երեք ամսվա ընթացքում:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՆԱԽԱԳԱՀ Վ. ԽԱՉԱՏՈՒՐՅԱՆ**

**2022թ․—————  **

**Երևան**